KOMISIJOS SPRENDIMAS
2006 m. gegužės 5 d.
kuriuo nukrypstama nuo Reglamento (EB) Nr. 2848/98 dėl 2005 m. žaliavinio tabako derliaus pristatymo termino nukėlimo Graikijoje
(pranešta dokumentu Nr. C(2006) 1784)
(autentiškas tik tekstas graikų kalba)
(2006/331/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. birželio 30 d. Tarybos reglamentą (EEB) Nr. 2075/92 dėl bendro žaliavinio tabako rinkos organizavimo (1), ypač į jo 7 straipsnį,
kadangi:
(1)
1998 m. gruodžio 22 d. Komisijos reglamento (EB) Nr. 2848/98, nustatančio Tarybos reglamento (EEB) Nr. 2075/92 taikymo taisykles dėl priemokų schemos, auginimo kvotų ir konkrečios pagalbos, suteikiamos augintojų grupėms žaliavinio tabako sektoriuje (2), 16 straipsnyje nustatyti terminai, iki kurių augintojai perdirbimo įmonėms turi pristatyti žaliavinį tabaką. Nors Reglamentas (EB) Nr. 2848/98 buvo panaikintas 2004 m. spalio 29 d. Komisijos reglamentu (EB) Nr. 1973/2004, nustatančiu išsamias Tarybos reglamento (EB) Nr. 1782/2003 nuostatų dėl to reglamento IV ir IVa antraštinėse dalyse numatytų paramos schemų ir atidėtos žemės naudojimo žaliavoms auginti taikymo taisykles (3), įsigaliojusiu nuo 2006 m. sausio 1 d., jis ir toliau taikomas 2005 m. derliui remiantis Reglamento (EB) Nr. 1973/2004 172 straipsnio 3b dalimi.
(2)
Dėl ypač nepalankių klimato sąlygų Graikijoje, ypač dėl daug didesnio lietaus kiekio ir daug žemesnės temperatūros nei sezono vidurkiai, tabako paruošimas ir pristatymas smarkiai vėlavo.
(3)
Todėl Graikijoje reikia nukelti žaliavinio tabako pristatymo pirminio perdirbimo įmonėms terminus.
(4)
Šiame sprendime numatytos priemonės atitinka Tabako vadybos komiteto nuomonę,
PRIĖMĖ ŠĮ SPRENDIMĄ:
1 straipsnis
Nukrypstant nuo Reglamento (EB) Nr. 2848/98 16 straipsnio nuostatų, 2005 m. žaliavinio tabako derliaus pristatymo terminai, nustatyti tame straipsnyje, nukeliami dar trisdešimčiai dienų.
2 straipsnis
Šis sprendimas skirtas Graikijos Respublikai.
Priimta Briuselyje, 2006 m. gegužės 5 d.